Talous- ja sosiaalikomitean lausunto aiheesta "Ehdotus neuvoston asetukseksi (EY) banaanialan yhteisestä markkinajärjestelystä annetun asetuksen (ETY) N:o 404/93 muuttamisesta"



Virallinen lehti nro C 212 , 22/07/1996 s. 0074



Talous- ja sosiaalikomitean lausunto aiheesta "Ehdotus neuvoston asetukseksi (EY) banaanialan yhteisestä markkinajärjestelystä annetun asetuksen (ETY) N:o 404/93 muuttamisesta" () (96/C 212/16) Neuvosto päätti 10. huhtikuuta 1996 Euroopan yhteisön perustamissopimuksen 43 ja 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Talous- ja sosiaalikomitea päätti nimittää José Fernando Rodríguez de Azeron yleisesittelijäksi valmistelemaan asiaa. Talous- ja sosiaalikomitea hyväksyi 336. täysistunnossa 29. ja 30. toukokuuta 1996 (toukokuun 30. päivän kokouksessa) seuraavan lausunnon. Äänestyksessä annettiin 82 ääntä puolesta, 20 vastaan, ja 21 pidättyi äänestämästä. 1. Yleistä 1.1. Komitea antaa tunnustusta komission ponnistuksille luoda banaanialan yhteinen markkinajärjestely, jossa kaikkien osapuolten edut otettaisiin huomioon. Komitea ymmärtää kuitenkin, ettei järjestelmä saa millään lailla vaarantaa niiden tavoitteiden saavuttamista, joita varten se perustettiin. 1.2. Komitea katsoo, että komission tulisi ottaa huomioon komitean 14. syyskuuta 1995 antamassa työ-, sosiaali- ja tuotanto-oloja koskevassa lausunnossa CES 977/95 () tekemät ehdotukset sekä banaaninviejämaiden ympäristönäkökohdat. 1.3. Komitea pitää komission ehdotusta puutteellisena, koska siitä ei käy selkeästi ilmi, miten ratkaistaan ongelma, joka liittyy Somalialle määrätyn vuosittaisen kiintiön kokonaiskäyttöön. 1.3.1. Komitean mielestä säädöstekstissä tulee mainita välittömät taloudelliset ja rakenteelliset erityistoimet Somalian tuotannon tukemiseksi, jotta sisällissotatilanne saadaan lopullisesti ratkaistuksi talouden, yhteiskuntaelämän ja työllisyyden elpymisen kautta. 1.4. Komitean mielestä komission tulee harkita uudelleen tariffikiintiön suurentamista 353 000 tonnilla, millä on tarkoitus ottaa huomioon kolmen uuden jäsenvaltion (Itävalta, Ruotsi, Suomi) kulutus. Euroopan unionin markkinoilla vuonna 1995 havaittu banaanien ylitarjonta viittaa siihen, että kolmen uuden jäsenvaltion kulutus on yliarvioitu. 2. Erityistä 2.1. Komitea katsoo, että B-luokan toimijoiden tariffikiintiöosuuden supistaminen ei ole perusteltua, ja se on vastoin banaanialan yhteisen markkinajärjestelyn alkuperäistä perusajatusta. Tariffikiintiön nykyinen jako (70 % ja 30 %) laskettiin tasapainon palauttamiseksi kahden suuren toimijaryhmän, Latinalaisen Amerikan banaanintuottajien sekä yhteisön ja AKT-maiden perinteisten banaanien hankkijoiden välille. Tarkoituksena oli: kannustaa yhteisön sekä perinteisten AKT-banaanien kaupan pitoa; tätä kannustinta pidettiin erittäin tärkeänä, sillä yhteisön ja AKT-maiden banaanien voittomarginaali on korkeampien sosiaali- ja tuotantokulujen vuoksi paljon pienempi kuin Latinalaisesta Amerikasta tulevien banaanien, sekä estää B-luokan toimijoiden, jotka eivät aikaisemmin olleet voineet pitää kaupan kolmansien maiden banaaneita, katoaminen markkinoilta. 2.2. Komitea katsoo, että muiden kuin perinteisten AKT-banaanien hallinnointia koskevat määräykset saattavat osaltaan parantaa näiden banaanien tilannetta ja komission ehdotus on tältä osin hyväksyttävä. 2.3. C-luokan markkinatoimijoiden mahdollisuutta muuttua A-luokan toimijoiksi ei voida ehdotetussa muodossa hyväksyä. Suunniteltu toimenpide johtaisi lisenssien jaossa varmasti negatiiviseen kierteeseen, jossa perinteisten toimijoiden markkinaosuudet pienenisivät nopeasti lukuisten puhtaasti keinottelumielessä tehtyjen C-luokan tuontilisenssianomusten takia. 2.4. Komitea kannattaa ehdotettua järjestelmää toimijoille, jotka ovat viiteaikana kohdanneet banaanikaupassaan huomattavia vaikeuksia poikkeuksellisten olosuhteiden vuoksi. 3. Päätelmät 3.1. Komitea myöntää, että komissio on tehnyt suuren työn sovittaakseen banaanialan yhteisen markkinajärjestelyn kaikkien osapuolien edun mukaiseksi, mutta katsoo, että järjestely ei saa vaarantaa järjestelmän perustavoitteiden tehokasta täyttämistä. Tästä syystä komitea toivoo, että sen tätä banaanialan yhteisen markkinajärjestelyn kolmatta muutosehdotusta koskevat näkökannat otetaan asianmukaisesti huomioon. Bryssel, 30. toukokuuta 1996. Talous- ja sosiaalikomitean puheenjohtaja Carlos FERRER () EYVL N:o C 121, 25. 4. 1996, s. 15. () EYVL N:o C 301, 13. 11. 1995. LIITE talous- ja sosiaalikomitean lausuntoon Seuraavat muutosehdotukset hylättiin keskustelussa: Kohta 1.4 Korvataan seuraavasti: "1.4. Tariffikiintiön suurentaminen 353 000 tonnilla uusien jäsenvaltioiden Suomen, Ruotsin ja Itävallan unioniin liittymisen vuoksi on välttämätöntä jotakuinkin tasapainoisten markkinoiden tarjonnan varmistamiseksi. Vuoden 1995 'ylitarjonta' johtui ensi sijassa siitä, että jäsenvaltiot ja AKT-maat laajensivat tuotantoaan huomattavasti ja että B-ryhmän toimijoiden tullikiintiötä suurennettiin tuulivahinkojen vuoksi 180 000 tonnilla erityislisenssien avulla. Ongelmana ei kuitenkaan ollut pelkästään kiintiöiden suurentaminen vaan lyhyellä aikavälillä kolmansien maiden banaaneja varten käyttöön annetut lisenssit, jotka ylittivät kaikki markkinoiden määräsuunnitelmat. Useimmat näiden lisenssien saajat, B-ryhmän toimijat eli siis yritykset, jotka kauppaavat vain EU:n ja AKT-maiden banaaneja, eivät voineet käyttää saamiaan lisenssejä. Niitä tarjottiin markkinoilla ja tästä aiheutui jatkuvasti uusia markkinahäiriöitä koko yhteisössä. Huomattavien tukien maksu EU:n tuottajille vuonna 1996 tukea korotettiin jälleen 30 % johti siihen, että EU:n tuotanto laajeni jälleen markkinoita huomioon ottamatta. Tuotannon lasketaan lisääntyneen Kanarian saarilla 20 % ja myös Martinique lisäsi vientiään 17 % vuonna 1996. Lisäksi AKT-maat Norsunluurannikko ( 27 %) ja Kamerun ( 8 %) vaikuttivat osaltaan edellä kuvailtuun markkinoiden tarjontaan. On siis todettava, ettei kolmen uuden jäsenvaltion kulutusta arvioitu liian korkeaksi, vaan että markkinoiden epätasapaino syntyi banaanien markkinajärjestelytoimien vuoksi." Äänestyksen tulos Jaa-ääniä: 44, ei-ääniä: 53, tyhjiä: 15. Kohta 2 Korvataan kohdat 2.1, 2.2 ja 2.4 seuraavasti: "2.1. B-luokan toimijoiden osuutta ei supisteta, vaan niille myönnettyjen, kolmansien maiden banaaneita koskevien lisenssien määrä säilyy entisellään. Kun otetaan huomioon, että kolmansien maiden markkinatoimijoiden on ollut menneisyydessä tarjonnan varmistamiseksi pakko ostaa lisenssejä B-luokan toimijoilta, tarjonnee tällainen järjestely nykyistä paremmin todellisuutta vastaavan jakotavan. Yhteisö- ja AKT-banaanien kauppaa kannustetaan jo nyt huomattavin tukimaksuin, jotka ovat seurausta massiivisesta tuotannon lisääntymisestä. 2.2. On varmistettava, ettei tässä kohtaa mainittu ei-perinteisten AKT-banaanien 90 000 tonnin järjestely johda kolmansien maiden tullikiintiön supistamiseen, sillä tämä tekisi taas tyhjäksi komission ehdottaman kiintiöiden laskennallisen uudelleenjaon. Siksi kyseinen määrä on lisättävä tullikiintiöön. 2.4. Myöskään suunniteltua vakavien vaikeuksien järjestelmää ei voida sellaisenaan hyväksyä. Ehdotetut edellytykset ovat niin epäselvät, että seurauksia on mahdotonta arvioida. Tässä olisi otettava huomioon myös ne saksalaiset markkinatoimijat, jotka ovat aloittaneet toimintansa uusissa osavaltioissa vuoden 1990 jälkeen ja joilla ei siksi ole vastaavia viitemääriä." Äänestyksen tulos Jaa-ääniä: 28, ei-ääniä: 66, tyhjiä: 26. Kohta 3 Tämä kohta muutetaan kuulumaan seuraavasti: "3. Päätelmät 3.1. Komitea myöntää, että komissio on tehnyt suuren työn sovittaakseen banaanialan yhteisen markkinajärjestelyn kaikkien osapuolten edun mukaiseksi. Komitea kannattaa komission ehdottamaa tullikiintiön korotusta 2 533 000 tonniin sekä sen jakamista niin, että A- ja C-luokan toimijat saavat siitä 74 % ja B-luokan toimijat 26 %. Komitea viittaa `Erityistä`-osan kohtiin 2.2, 2.3 ja 2.4 ja pyytää komissiolta yksityiskohtaista selvitystä näiden toimien vaikutuksista. Komitea toivoo, että sen tätä banaanialan yhteisen markkinajärjestelyn kolmatta muutosehdotusta koskevat näkökannat otetaan asianmukaisesti huomioon." Äänestyksen tulos Jaa-ääniä: 29, ei-ääniä: 64, tyhjiä: 21.